tartuNLP/wikipedia-smugri-20251201 huggingface dataset:
Kwun Tong (piiri)

Kwun Tong () on yksi Hongkongin 18 piiristä. Se sijaitsee Kowloonin itäreunassa. Alueen pinta-ala on 11,28 km2 ja asukasluku vuonna 2021 oli 673 166. Sen väestötiheys, lähes 60 000 ihmistä neliökilometrillä, on kaikista Hongkongin piireistä suurin.
Maantiede.
Kwun Tong sijaitsee Kowloonin itäosassa Uusien territorioiden eteläpuolella. Sen naapuripiirit ovat luoteessa Kowloon City, pohjoisessa Wong Tai Sin ja idässä Sai Kung. Sitä rajaavia maantieteellisiä piirteitä ovat Lei Yue Munin salmi etelässä, Victoria Harbouriin kuuluva vesialue lounaassa ja Kowloon Peak -vuoren eteläpuolinen korkea maasto lännessä.
Historia.
Nykyisen Kwun Tongin piirin alueella oli aiemmin paljon suolan tuotantoon käytettyjä haihdutusaltaita. Sen vanha kantoninkiinankielinen nimi Kwun Fu Cheung tarkoitti hallinnolle rahaa tuottavaa paikkaa, sillä suolasta saatavat verotulot olivat aikanaan hallinnolle merkittävä tulonlähde. Nimen Kwun Tong väitetään alun perin merkinneen hallituksen omistamia lampia, jälleen viittauksena haihdutusaltaisiin. Merkitys poistui nimestä 1950-luvulla, kun sen kirjoitusmerkkejä vaihdettiin alueen uudelleenkehittämisen yhteydessä. Suolan valmistuksen ohella alueen toinen merkittävä perinteinen elinkeino oli kiven louhiminen.
Suuri osa Kwun Tongin alueesta oli käytännössä asumatonta 1950-luvulle asti. Kiinan sisällissodan aikaan vuonna 1949 alueelle saapui Manner-Kiinasta pakolaisia, jotka asettuivat asumaan slummeihin kukkuloiden rinteille. 1950-luvulta alkaen Hongkongin hallinto loi teollisuusalueen täyttömaalle Kwun Tong Roadin eteläpuolelle. Maantäytön viimeinen vaihe valmistui vuonna 1967. 1970-luvulta 1980-luvun puoliväliin tästä alueesta tuli Hongkongin suurin teollisuusalue, joka työllisti kolmanneksen kaupungin tehdastyöläisistä. Hallinto rakennutti tehtaiden työntekijöitä varten Kwun Tongin alueelle matalan vuokratason asuinalueita, kuten Ngau Tau Kok, Lam Tin, Sau Mau Ping ja Shun Lee.
Teollisen tuotannon painopisteen siirryttyä Hongkongista Manner-Kiinaan Kwun Tongin vanhoista teollisuusalueista on kehittynyt liikekeskus, jossa on toimistotilojen, kauppojen ja hotellien lisäksi esimerkiksi pienyritysten, muusikoiden ja taiteilijoiden toimitiloja.
Nykytila.
Kwun Tongissa asui 673 166 ihmistä vuonna 2021. Asukkaista yli 646 000 oli etnisiä kiinalaisia. Suurimpia vähemmistöjä olivat filippiiniläiset ja indonesialaiset. Sen väestötiheys, lähes 60 000 ihmistä neliökilometrillä, on kaikista Hongkongin piireistä suurin. Alueen asukkaiden kuukausittaiset mediaanitulot olivat 16 000 dollaria, mikä on 2 000 dollaria koko Hongkongin vastaavaa lukua pienempi ja kuuluu Hongkongin matalimpiin. Kwun Tongin asukkaista 28,8 prosenttia jäi köyhyysrajan alapuolelle vuonna 2020, mikä on eniten kaikista Hongkongin piireistä.
Salajärvi

Salajärvi voi tarkoittaa seuraavia:
Micha Gabay

Michael "Micha" Gabay (s. 21. tammikuuta 1947 Landvetter) on ruotsalainen näyttelijä. Hän on näytellyt muun muassa elokuvassa "Veljeni Leijonamieli" (1977) sekä televisiosarjassa "Hedebyborna" (1978–1982).
Hindås

Hindås on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 3 098 asukasta vuonna 2021.
Rävlanda

Rävlanda on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 1 649 asukasta vuonna 2021.
Tahult

Tahult on asuinalue Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Landvetterin kanssa.
Benareby

Benareby on asuinalue Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Mölnlycken kanssa.
Stora Bugärde

Stora Bugärde on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 431 asukasta vuonna 2021.
Hällingsjö

Hällingsjö on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 499 asukasta vuonna 2021.
Rya

Rya on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 375 asukasta vuonna 2021.
Nya Långenäs

Nya Långenäs on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 342 asukasta vuonna 2021. Rakennuskanta koostuu pääasiassa 1960-luvulla rakennetuista vapaa-ajanasunnoista, joissa nykyään asutaan vakituisesti.
Eskilsby och Snugga

Eskilsby och Snugga on taajama Härrydan kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 260 asukasta vuonna 2021.
Gösta Sandels

Axel Gösta Fabian Sandels (25. huhtikuuta 1887 Göteborg – 24. elokuuta 1919 Granada) oli ruotsalainen taidemaalari. Hän opiskeli Pariisissa omatoimisesti ja liittyi Ruotsissa modernistiseen "De unga" -taiteilijaryhmään. Hän erottui muista jäsenistä romanttisemmalla tyylillään, joka otti vaikutteita Edvard Munchilta ja Vincent van Goghilta.
Tejen (kaupunki)

Tejen on kaupunki ja samannimisen piirikunnan hallinnollinen keskus Ahalin maakunnassa Turkmenistanissa. Se sijaitsee Tejenjoen muodostamalla keidasalueella 217 kilometriä Aşgabatista kaakkoon. Vuoden 2022 väestönlaskennan mukaan kaupungissa oli 67 488 asukasta.
Tejenin kautta kulkee Türkmenbaşysta Türkmenabatiin johtava maantie ja rautatie, josta haarautuu maantie ja rautatie Sarahsiin ja edelleen Iranin Mašhadiin. Kaupungissa on kemian, puuvilla-, kevyttä, elintarvike- ja rakennustarviketeollisuutta. Vuonna 2005 avattiin Türkmenhimiýa-yhtiön ureatehdas. Ympäröivällä maaseudulla viljellään vehnää, puuvillaa ja viinirypäleitä sekä harjoitetaan karjanhoitoa. Seutu on kuuluisa meloneistaan.
House of Helsinki

House of Helsinki Ry on vuonna 2019 perustettu suomalainen vapaaehtoisjärjestö.
Venäjän hyökättyä Ukrainaan helmikuussa 2022 House of Helsinki käynnisti REFUFIN-hankkeen auttamaan sotaa paenneita ukrainalaisia. Kesäkuussa 2022 Kuosti sai Helsinki-mitalin työstään ukrainalaisten auttamiseksi. 
House of Helsinki on Kansalaisareenan ja Moniheli:n jäsenjärjestö.
Jackson Blake

Jackson Blake (s. 3. elokuuta 2003 Fargo, Pohjois-Dakota, Yhdysvallat) on yhdysvaltalainen jääkiekkoilija, joka edustaa NHL-joukkue Carolina Hurricanesia. Hänen pelipaikkansa on oikea laitahyökkääjä ja hän laukoo oikealta.
Ennen NHL-uraansa Blake pelasi USHL-joukkue Chicago Steelissa ja Pohjois-Dakotan yliopiston joukkueessa. Carolina Hurricanes varasi hänet neljännellä kierroksella 109. varausvuorolla . Heinäkuussa 2025 Blake solmi Hurricanesin kanssa kahdeksanvuotisen ja yhteensä 45 miljoonan dollarin arvoisen jatkosopimuksen. Blake on pelannut 81 NHL:n runkosarjan ottelua. Näissä otteluissa hän on tehnyt 17 maalia ja 17 syöttöä eli yhteensä 34 tehopistettä. Hän on pelannut myös 15 NHL:n pudotuspeliottelua pistein 3+3. Uran tilastot päivitetty 26. heinäkuuta 2025.
Irlannin parlamenttivaalit 2024

Irlannin parlamenttivaalit järjestettiin 29. marraskuuta 2024. Niissä vaalittiin parlamentin alahuoneen, Dáil Éireannin, 160 jäsentä.
Eniten paikkoja saivat Fianna Fáil, 48 paikkaa ja Sinn Féin, 39 paikkaa. Fine Gael, joka on ollut koalitiossa Fianna Fáilin kanssa vuodesta 2020, oli kolmas 38 paikalla. Enemmistön saavuttamiseksi Dáilissa tarvitaan 88 paikkaa, Fianna Fáililla ja Fine Gaelilla on yhteensä 86. Joulutauon jälkeen nen neuvottelivat hallituksen muodostamisesta.
Vihreälle puolueelle jäi enää yksi paikka edellisen parlamentin 12 paikasta.
Äänestysprosentti vaaleissa oli 59,7 %, mikä on alhaisin yli vuosisataan.
Nayrab

Nayrab (myös Nerab tai Nera; ) on kylä Syyrian Aleppon kaupungin kaakkoispuolella. Vuonna 2004 sen asukasluku oli 10 018. Kylän vieressä on Aleppon kansainvälinen lentoasema ja Nayrabin pakolaisleiri. Se tunnetaan esimerkiksi Nerabin hautapiirtokirjoitusten löytöpaikkana.
Maantiede.
Nayrab sijaitsee sijaitsee Aleppon maakunnassa Jabal Samanin piirikunnassa noin 7 kilometriä Aleppo kaupungista kaakkoon. Kylän vieressä on Nayrabin pakolaisleiri ja Aleppon kansainvälinen lentoasema.
Historia.
Nayrab tunentaan esimerkiksi Nerabin hautapiirtokirjoitusten löytöpaikkana. Hautapiirtokirjoitukset olivat kaksi
steelaa, joihin molempiin on hakattu hautapiirtokirjoitus. Steelat löytyivät pienestä tumulus-haudasta eli keinotekoisesta hautakummusta. Tekstit on ajoitettu 600-luvun alkuun eaa. Hautainskriptiot on hakattu kuunjumala Saharin papeille nimeltä Sinseribini ja Si-gabbar. Nerabilainen pappi Si-gabbar mainitaan myös Assyrian kuningas Sargon II:lle osoitetussa tekstissä Ninivestä. Bab Nayrab oli yksi Aleppon aijubidien aikaisen kaupunginmuurin porteista tiellä kohti Nayrabia.
Nayrabin pakolaisleiri perustettiin palestiinalaisille pakolaisille vuosien 1948–1950 välillä.
Väestö.
Nayrabin asukasluku oli Syyrian vuoden 2004 väestönlaskennan mukaan 10 018. Viereisellä pakolaisleirillä on noin 18 000 asukasta.
Punasel

Punasel on suomalaisen popartistin Robinin albumi, joka julkaistiin 29. marraskuuta 2024. Albumi ylitti platinarajan jo ennen julkaisuaan. Albumin levyjulkkarit oli Tavastialla kahtena peräkkäisenä iltana 10.-11.1.2025. Albumin kappaleita on ollut tekemässä Robinin lisäksi Vilma Alina, Emma Johansson, Johannes Brotherus sekä Danitello, joka on myös albumin vastaava tuottaja.
Iivari Koskimies

Iivari Eliel Koskimies, vuoteen 1906 Forsman (1. toukokuuta 1873 Isokyrö – 12. maaliskuuta 1929 Helsinki) oli suomalainen musiikkipedagogi, kuoron- ja orkesterinjohtaja ja säveltäjä.
Koskimiehen vanhemmat olivat rovasti Oskar Wilhelm Forsman ja tämän toinen puoliso Maria Gustava Ahlholm. A. V. Koskimies, Eevertti Kustaa Koskimies, Juho Koskimies, Kaarlo Koskimies ja Yrjö Gideon Forsman olivat hänen veljiään. Iivari Koskimiehen puoliso vuodesta 1897 oli Hildur Sandström (k. 1939). Koskimies tuli ylioppilaaksi 1892 Vaasan yksityislyseosta ja valmistui filosofian kandidaatiksi 1896. Hän opiskeli myös Helsingin orkesterikoulussa. Koskimies oli musiikin lehtori Uudenkaarlepyyn seminaarissa 1898–1916 ja Jyväskylän seminaarissa 1917–1929. Hän oli myös Mieskuoro Sirkkain johtaja 1918–20 ja Jyväskylän amatööriorkesterin johtaja 1919–1924 sekä "Uuden Suomettaren" musiikkiarvostelija 1896–1897. Koskimies julkaisi lisäksi kuorosävellyksiä.
Sandykly

Sandykli () on Kyzylkumin eteläisen jatkeen muodostava aavikkoalue Amudarjan oikealla rannalla Turkmenistanin Lebapin ja Uzbekistanin Qashqadaryon maakunnissa.
Pohjoisessa Qorakoʻlin keitaaseen sekä koillisessa ja idässä Qarshin aroon ja Qashqadaryon keitaaseen rajoittuva alue laskeutuu loivasti kohti Amudarjaa. Se on etupäässä hiekan, saven ja soran peittämää aavikkoa, jonka pohjan muodostaa hiekkakivi.
Seudulla vallitsee kuiva aavikkoilmasto. Tammikuun keskilämpötila on 0–4 ja heinäkuun 30 astetta. Vuotuinen sademäärä on alle 120 millimetriä. Alueella on suolasoita ja -järviä, ja sen pohjavesi on suolapitoista.
Sandyklin kasvillisuus koostuu heinäkasveista ja pensaista. Eläinkuntaan kuuluvat matelijat, jyrsijät, kuhertajagaselli, kettu ja susi.
Aluetta käytetään karjan laitumena. Siellä porataan myös maakaasua.
Üňüz

Üňüz () on 470 kilometriä pitkä painauma Turkmenistanissa, joka erottaa Karakumin aavikon korkeamman pohjoisosan matalammasta keskiosasta.
Painaumaa reunustaa pohjoisessa 60–80 metriä korkea jyrkänne ja etelässä hiekkaharjujen muodostama matalampi reunus. Se koostuu enimmillään 15 kilometriä pitkistä ja 1–4 kilometriä leveistä syvängöistä, joiden pohja on tasaista suola- tai savimaata. Syvänköjä erottavat hiekan tai hiekkakiven muodostamat kannakset. Üňüzin uskotaan olevan maaperän liikkeiden ja kulumisen muokkaama muinaisen jokiuoman jäänne.
Saarijärvi (Kaavi, eteläinen)

Saarijärvi on matala, lukuisten saarien pirstoma metsäjärvi Kaavilla Pohjois-Savon maakunnan itäisimmässä osassa. Sen pinta-ala on 2,5 neliökilometriä. Etäisyys Kuopiosta on 64 kilometriä itään.
Maantiede.
Saarijärven suurin ulottuvuus kaakosta luoteeseen on noin 2,9 kilometriä. Lokkiniemi ja Naamanniemi jakavat järven itäosan lahdiksi, joista Naamanlampi on pääaltaasta varsin erillään sijaitseva noin kuuden hehtaarin laajuinen vesialue. Järven pohjoisimman osan muodostaa Pohjoislahti ja eteläisimmän osan Etelälahti. Lähes 99 prosenttia Saarijärven alasta on enintään kuusi metriä syvä. Pohjoislahden suulla sijaitsee syvin alue, se ulottuu enimmillään lähes yhdeksän metrin syvyyteen.
Saarijärven saariluku on 27. Saarista 4 on alle aarin laajuisia luotoja, 18 on yli aarin mutta alle hehtaarin laajuisia ja 5 saarta on yli hehtaarin laajuisia. Saarista laajin on noin viisihehtaarinen Sikosaari järven länsiosassa. Itärannan lähellä sijaitsee Kutusaari (noin 2,5 hehtaaria) ja Ukonsaari (noin 2 ha), jonka luoteispuolella sijaitsee Riitasaari. Lokkiniemen jatkeena on Lokkisaari. Lokkiniemen ja Naamanniemen välissä sijaitsee Annansaari. Sikosaaren pohjoispuolella sijaitsee Löngänsaari ja Koivikkosaari, sen itäpuolella sijaitsee Marjansaari ja Majasaari.
Saarijärven rannat ovat metsä- ja suomaata, jonka korkeustaso on korkeintaan muutamia metrejä järvenpintaa ylempi. Niemimailla on jonkin verran pientaloja.
Saarijärvi laskee Saarijokea etelään Syrjäjärveen (117,1 metriä mpy). Järvien välinen kannas on noin kilometrin levyinen, ja sillä sijaitsee Lakkaneva, muutamia suolampia ja Syrjäjärven luoteisosan itärantaa myötäilevä Syrjänsärkkä. Lakkanevan ojat virtaavat Saarijärveen. Saarijärven itäpuolella sijaitsevan Pieni-Mustin (120,3 metriä mpy) vedet laskevat Mustinpuroa Saarijärveen.
Saarijärven vesitilavuus on 5 027 000 kuutiometriä. Noin seitsemän kahdeksasosaa tilavuudesta on enintään kolmen metrin syvyydessä.
Saarijärvi (04.782.1.006) kuuluu Syrjäjoen valuma-alueeseen (04.782), joka on kolmannen jakovaiheen vesistö Vuoksen päävesistössä (04). Toinen jakovaihe on Rauvanjärven valuma-alue (04.78) ja ensimmäinen on Juojärven reitin valuma-alue (04.7). Syrjäjärvi ja Saarijärvi ovat laajimmat Syrjäjoen valuma-alueen 17:stä vähintään hehtaarin laajuisesta vakavedestä. Niitä seuraa noin 25 hehtaarin laajuinen Alimmainen Saarilampi.
Susanna Ringbom

Susanna Sofia Ringbom (s. 25. lokakuuta 1939 Porvoo) on suomalainen näyttelijä.
Ura.
Susanna Ringbomin vanhemmat olivat filosofian tohtori Nils-Eric Ringbom ja Guri Tegengren. Hänen puolisonsa oli näyttelijä Nils Brandt. Vuonna 1963 alkanut liitto päättyi Brandtin kuolemaan 1990. Ringbom suoritti Svenska Teaterns Elevskolanin 1958–1961.
Ringbom näytteli Svenska Teaternissa (1961–1964, 1980–), Lilla Teaternissa, improvisaatioteatteri Teaterföreningen Stjärnfallissa ja Wasa Teaterissa. Viimeksi mainitussa hänen roolejaan olivat muun muassa Lahja näytelmässä "Två ljus i fönstret" ja Hanna Näs näytelmässä "Hemsång".
Teatteritehtäviensä ohella Ringbom näytteli television komediasarjassa "Paras vuosi ikinä" (2020). Hänen roolinaan oli Annikki. Ringbom näytteli sivuosia myös elokuvissa "Tie pimeään" (1962) ja "Apinan vuosi" (1983). Niiden lisäksi hänellä oli sivuosia muutamissa lyhytelokuvissa.
Mikael Ahlström

Mikael Ahlström (s. 1972) on suomalainen kustannustoimittaja. Hän on työskennellyt WSOY:n lasten- ja nuortenkirjaosastolla vuodesta 2000. Ahlström on erikoistunut fantasiakirjallisuuden suomennoksiin ja sarjakuviin.
Ahlström on koulutukseltaan filosofian maisteri. Hän oli perustamassa Suomen Tolkien-seuraa ja toimi sen ensimmäisenä puheenjohtajana 1992–1993. Ahlström on myös suomentanut Tolkien-aiheisia kirjoja.
Vuonna 2011 Ahlström sai Suomen sarjakuvaseuran myöntämän sarjakuvaneuvos-tunnustuksen työstään sarjakuvan edistämiseksi etenkin WSOY:n kustannusohjelmassa. Vuonna 2024 hän sai Suomen Kirjasäätiön kustanustoimittajalle myöntämän Alvar Renqvist -palkinnon.
Polkadot

Polkadot on hajautettu protokolla, johon liittyy samanniminen kryptovaluutta. Protokollan tarkoitus on parantaa eri lohkoketjujen välisiä yhteyksiä ja helpottaa datansiirtoa niiden välillä. 
Polkadot-hanke julkistettiin kesällä 2020, jolloin julkaistiin MainNet eli tuotantoversio Polkadotin lohkoketjusta. Aluksi MainNetin hallinta oli keskitetty Web3 Foundationille, mutta heinäkuussa 2020 se hajautettiin. Polkadotin perusti myös Ethereumia perustamassa ollut Gavin Wood. Polkadotin kunkin hajautetun sovelluksen saamasta erillisestä lohkoketjusta käytetään nimitystä “parachain”. Näillä parachaineilla alettiin käydä huutokauppaa marraskuussa 2021. Vuonna 2023 esiteltiin päivitys Polkadot 2.0.
Liikkeelle lasketun Polkadot-kryptovaluutan määrää ei ole rajoitettu. Polkadotin testiverkon nimi on Kusama. Polkadotilla käydään kauppaa muun muassa Binancessa.
De Laval -suutin

de Laval -suutin (lyhyemmin laval-suutin tai joskus supistus-laajennussuutin) on putki, joka kapenee keskeltä voimakkaasti ja laajenee sen jälkeen asteittain. Sitä käytetään puristettavan kaasun kiihdyttämiseen yliääninopeuksiin aksiaalisesti (työntövoiman suuntaisesti) muuttamalla virtauksen lämpöenergia kineettiseksi energiaksi. De Laval -suuttimia käytetään laajasti muun muassa tietyn tyyppisissä höyryturbiineissa ja rakettimoottoreiden suuttimissa. Sitä hyödynnetään myös yliäänisten suihkumoottoreiden rakenteessa.
Toimintaperiaate.
Suuttimessa kuuma palokaasu poistuu palotilasta ja supistuu suuttimen kapeimpaan kohtaan, jota kutsutaan kurkuksi. Kurkun koko valitaan virtauksen kuristamiseksi ja järjestelmän läpi kulkevan massavirran asettamiseksi. Kurkussa virtaus kulkee äänenopeudella, mikä tarkoittaa, että Machin luku on kurkussa yksi. Kurkun jälkeen suuttimen geometria laajenee, ja virtaus laajenee isentropisesti yliääniseen Machin lukuun, joka riippuu poistumisaukon ja kurkun pinta-alojen suhteesta.
Yliäänisen virtauksen laajeneminen aiheuttaa staattisen paineen ja lämpötilan laskemisen kurkusta poistumisaukkoon, joten laajenemisen määrä määrittää myös poistumispaineen ja -lämpötilan. Poistumislämpötila vaikuttaa äänennopeuteen poistumispisteessä, mikä puolestaan määrittää poistumisnopeuden. Poistumisnopeus, paine ja massavirta suuttimen läpi määrittävät suuttimen tuottaman työntövoiman määrän.
Historia.
Giovanni Battista Venturi suunnitteli supistus-laajennusputkia, joita kutsutaan Venturi-putkiksi, tutkimuksia varten. Niissä hän tarkasteli virtauksen aiheuttamaa paineen alenemista, kun neste tai kaasu kulkee kuristuskohdan läpi (Venturi-ilmiö). Saksalainen insinööri ja keksijä Ernst Körting siirtyi tiettävästi käyttämään supistus-laajennussuutinta höyrysuihkupumpuissaan vuoteen 1878 mennessä sen jälkeen, kun hän oli aiemmin käyttänyt pelkästään supistavia suuttimia. Näitä uusia suuttimia pidettiin kuitenkin yrityssalaisuutena.
Myöhemmin ruotsalainen insinööri Gustaf de Laval sovelsi omaa supistus-laajennussuutintaan käyttöön impulssiturbiinissaan vuonna 1888.
Delta Center

Delta Center on Salt Lake Cityssä, Utahissa sijaitseva areena, joka toimii NBA-seura Utah Jazzin sekä NHL-seura Utah Mammothin kotiareenana. 2002 talviolympialaisten aikana Delta Center (silloinen Salt Lake Ice Center) toimi taitoluistelun sekä kaukalopikaluistelun kisapaikkana, ja sen odotetaan olevan myös yksi 2034 talviolympialaisten kisapaikoista. Areena avattiin vuonna 1991 ja sitä remontoitiin 125 miljoonalla dollarilla vuonna 2017.
Juri A. Trutnev

Juri Aleksejevitš Trutnev (ven. Юрий Алексеевич Трутнев; 2. joulukuuta 1927 – 6. elokuuta 2021) oli venäläinen ydinfyysikko. Hän osallistui ainakin myöhempien Neuvostoliiton ydinaseiden kehittelyyn Arzamas-16:ssa (VNIIEF) Sarovissa. Hän saavutti ainakin Leninin palkinnon, sosialistisen työn sankarin arvon, Neuvostoliiton valtionpalkinnon sekä Kurtšatovin mitalin. Trutnevin merkittävimmät saavutukset lienevät kaksivaiheisen "kuivan" (fissio-fuusio) ydinpommin, kuten RDS-37 kehittely sekä Tsar-bomban (RDS-220) kehittelyyn osallistuminen.
Villa Borghese

Villa Borghese on suuri puistoalue Rooman keskustan pohjoispuolella. Nimi on alkujaan viitannut Borghesen suvun omistamaan huvilaan, jonka puutarhasta puisto on syntynyt. Huvilarakennus tunnetaan myös nimellä Casino Nobile, ja siinä toimii taidemuseo Galleria Borghese.
Villa Borghese -huvila rakennettiin vuosina 1608–1633 kardinaali Scipione Borgheselle, joka oli paavi Paavali V:n siskonpoika. Suunnittelutyöstä vastasivat arkkitehti Flaminio Ponzio, tämän apulainen ja seuraaja Giovanni Vasanzio ja vuodesta 1621 Girolamo Rainaldi. Paikalle oli aiemmin sijainnut Borghesen suvun omistama viinitarha. Huvilan ympärille rakennetun koristepuutarhan suunnitteli Domenico Savino da Montepulciano. Huvilan eli ”Casinon” eteen pystytettiin antiikin aikaisia patsaita, sen taakse rakennettuun yksityispuistoon puolestaan istutettiin 600 rautatammea. Scipione Borghese säilytti huvilassa keräämäänsä taidetta ja antiikkiesineitä, ja myöhemmät Borgheset täydensivät hänen kokoelmaansa.
Arkkitehti Antonio Asprucci ja hänen poikansa Mario uudistivat huvilarakennusta 1700-luvulla Marcantonio IV Borghesen määräyksestä. Christoph Unterberger suunnitteli 1700-luvun loppupuolella puutarhan muuttamisen englantilaistyyliseksi maisemapuutarhaksi. Sinne rakennettiin suoria käytäviä, Borghesen suvun alkuperäisen kotikaupungin Sienan mukaan nimetty Piazza di Siena -aukio sekä Aspruccin suunnittelemat uusklassiset temppelit Tempio di Faustina, Tempietto di Diana ja Asklepios-jumalalle omistettu joonalaistyylinen Tempio di Esculapio, joka on pienen järven keskellä olevassa saaressa. Borgheset laajensivat puistoa 1800-luvulla.
Italian valtio osti vuonna 1902 puiston, rakennukset ja taidekokoelman ja lahjoitti ne Rooman kaupungille. Puisto avattiin yleisölle ja huvilaan avattiin Galleria Borghese -museo. Muissa puiston alueella sijaitsevissa rakennuksissa toimivat Museo Canonica, modernin taiteen kansallisgalleria sekä 1500-luvulla rakennetussa Villa Giulia -huvilassa toimiva kansallinen etruskilainen museo.
Puiston alueella sijaitsevat muun muassa niin sanotut salaiset puutarhat Giardino dell’Uccelliera, Giardino Vecchio, Giardino della Meridiana ja Giardino della Coltivazione. Myös Bioparco-eläintarha on Villa Borghesen alueella.
Uzboý

Uzboý () on Amudarjan muinainen jokilaakso Turkmenistanin luoteisosassa. Se ulottuu Sarygamyşin syvängöstä Kaspianmereen ja muodostaa Karakumin hiekka-aavikon luoteisrajan. Laakson pituus on noin 550 kilometriä ja jokiuoman pituus kaikkine mutkineen 775 kilometriä. Uoman putouskorkeus on 75 metriä.
Muinainen Uzboý sai alkunsa Sarygamyşin eteläpuolella sijaitsevalta hiekkatasangolta. Se virtasi mutkitellen Ustjurtin ylängön itä- ja eteläpuolitse, Suurten ja Pienten Balkanvuorten välitse ja laski Kaspianmeren Türkmenbaşynlahden Balkaninlahteen meren muovaaman pitkän estuaarin kautta. Joella oli myös kaksi eteläisempää lasku-uomaa. Sen virtaus edellytti Sarygamyşin syvängön täyttymistä kulkuaan usein muuttaneen Amudarjan vedellä.
Amudarja on laskenut Uzboýn kautta Kaspianmereen useaan otteeseen viimeisen jääkauden jälkeen. Joki lienee kuivunut kokonaan ensimmäisen vuosituhannen puolivälissä ennen ajanlaskun alkua ja virrannut uudelleen muun muassa 1200- ja 1300-luvuilla mongolien ja Timur Lenkin tuhottua Amudarjan keinokastelulaitteet. Viimeisen kerran Uzboýn tiedetään virranneen 1500-luvulla.
Nykyään uomassa on vain pieniä pitkänomaisia lampia, jotka saavat vetensä pohjoisesta Ustjurtin ylängöltä ja kaakosta Karakumin pohjaveden kautta Kopetdagvuorilta sekä Tejenin ja Murgabin sisämaasuistoista. Osa vesialtaista on suolaisia ja osa makeavetisiä. Joen läheltä on löydetty suuri makean pohjaveden allas, jota käytetään Balkanabatin kaupungin vesilähteenä. Jokiuomassa on erilaisia suolaesiintymiä.
Amudarjan entisenä lasku-uomana pidetty Uzboý kiinnosti jo varhain maantieteiljöitä ja tutkimusmatkailijoita. Pietari Suuren aikana ja vielä myöhemminkin sen kautta haluttiin avata laivaväylä Kaspianmereltä Keski-Aasiaan ja Intiaan, ja Stalinin aikana suunniteltiin kastelukanavan rakentamista. Jokiuomassa on kuitenkin useita koskia ja putouksia, joiden takia se ei ole voinut toimia liikenneväylänä. Geomorfologiset ja hydrografiset tutkimukset osoittavat, että Uzboý ei myöskään ole jääkauden jälkeen koskaan ollut Amudarjan pääasiallinen laskujoki. Sen virtaus on voinut olla enimmillään kymmenen kuutiokilometriä vuodessa, kun Amudarjan vuosittainen vesimäärä oli ennen keinokastelun laajentumista 50–70 kuutiokilometriä.
Uzboýn varrelta on löydetty kivikautisia asuinpaikkoja, mutta sen rannat eivät myöhemmin liene olleet viljeltyjä tai pysyvästi asuttuja. Niitä pitkin on kulkenut karavaanireitti, josta todistavat mahdollisesti ajanlaskun alussa rakennettu Igdyn linnoitus, karavaaniseraljit ja hautapaikat.
Nimitystä "uzboi" käytetään Keski-Aasiassa myös muista kuivista tai ajoittain virtaavista jokiuomista.
Alturas

Alturas on kaupunki Kalifornian osavaltiossa Yhdysvalloissa. Sen väkiluku oli vuoden 2020 väestönlaskennassa 2 715. Kaupunki toimii Modocin piirikunnan hallintokeskuksena, ja se on myös piirikunnan ainoa kunta.
Väestö.
Vuonna 2020 Alturasin 2 715 asukkaasta valkoisia oli 78,0 %, alkuperäisasukkaita 4,1 %, aasialaisia 1,3 %, mustia 1,1 % ja Tyynenmeren alkuperäisasukkaita 0,3 %. Asukkaista 6,0 % kuului johonkin muuhun rotuun ja 9,3 % kuului kahteen tai useampaan rotuun. 14,3 % asukkaista puhuu kotonaan jotain muuta kieltä kuin englantia ja 6,5 % asukkaista on syntynyt ulkomailla.
Those About to Die

Those About to Die on Robert Rodatin kehittämä ja Roland Emmerichin sekä Marco Kreuzpaintnerin ohjaama televisiosarja. Sarjan nimi tulee gladiaattorien latinankielisestä tervehdyksestä keisarille ennen osallistumistaan gladiaattoritaisteluihin: "Ave Caesar, morituri te salutant." ("suom." Terve, keisari! Kuolemaan menevät tervehtivät sinua.).
Juoni.
Eletään vuotta 79 Flaviuksen suvun keisari Vespasianuksen hallitsemassa Roomassa, jossa on hallitsijanvaihdoksen aika hänen kahden poikansa, Tituksen ja Domitianuksen välillä. Samaan aikaan Flaviuksen suku rakennuttaa Colosseum-amfiteatteria roomalaisille. Rikollispomo Tenax hankkii kaupungilla rahaa vilpillä, että hän saa perustettua oman joukkueen, faction, Circus Maximuksen hevoskilpa-ajoihin. Hän saa apua Rooman kuuluisalta kilpa-ajajalta, Scorpukselta. Cala-niminen nainen lähtee Roomaan pelastamaan tyttärensä Auran ja Julan orjuudelta sekä poikansa Kwamen gladiaattoriksi joutumiselta. Keisari Vespasianuksen kuoleman jälkeen Titus kruunataan seuraavaksi keisariksi. Hänen Domitianus-veljensä ja Tenax liittoutuvat keskenään, suunnitellakseen ja ottaakseen vallan keisari Titukselta.
Näyttelijät.
Päärooleissa.
Päähenkilöiden näyttelijät ovat mainittu sarjan lopputeksteissä.
Ypsilántis (suku)

Ypsilántis (, ) on kreikkalainen fanarioottisuku, joka katsoo polveutuvansa Komnenoksen hallitsijasuvusta.
Suvun jäsenistä ovat merkittäviä muun muassa:
Luettelo Vihreän liiton kansanedustajista

Luettelo Vihreän liiton kansanedustajista alkaa Ville Komsista ja Kalle Könkkölästä, jotka nousivat eduskuntaan vuonna 1983 Vihreää liittoa ei tuolloin vielä ollut olemassa. Komsi ja Könkkölä osallistuivat vuoden 1983 eduskuntavaaleihin riippumattoman liikkeen edustajina. Vihreä liitto perustettiin vasta 28. helmikuuta 1987 ja se rekisteröitiin puolueeksi vuonna 1988.
Martti Jaarnio

Martti Aarre Kreon Jaatinen, kirjailijanimi Martti Jaarnio (2. maaliskuuta 1922 Pori − 6. heinäkuuta 1945) oli suomalainen runoilija.
Martti Jaatisen vanhemmat olivat näyttelijä Aarne Jaatinen ja näyttelijä Oili Jaatinen.
Aiheesta muualla.
Martti Jaarnion runoja:
Martti Jaatinen (päätoimittaja)

Martti Jaatinen (10. marraskuuta 1952 − 10. marraskuuta 2018) oli suomalainen "Nokian Uutiset" -lehden päätoimittaja.
Jaatinen oli "Nokian Uutisten" palveluksessa 28 vuotta. Hän tuli lehteen kesätoimittajaksi vuonna 1975, oli sitten toimittajana ja viimeksi päätoimittajana vuodesta 1983. Jaatinen kuoli 66-vuotiaana sairaskohtaukseen marraskuussa 2018.
Wedgwood

Wedgwood on englantilainen laadukkaiden posliiniastioiden valmistaja, jonka Josiah Wedgwood perusti vuonna 1759. Suomalainen Fiskars osti yhtiön vuonna 2015.
Wedgwoodin tehtaat ovat Englannin Staffordshiressä. Yhtiö alkoi 1760-luvulla koristella astioita painettujen siirtokuvien avulla. Tätä pystyivät tekemään tavalliset tehdastyöntekijät, ja niin yhtiö saattoi tuottaa kauniita astiastoja hinnoilla, joihin keskiluokalla oli varaa. Kalleimmat astiastot koristeltiin käsin.
Astiastojen ulkonäköön haettiin vaikutteita menneiltä vuosisadoilta, etenkin antiikista ja renessanssista.
Juovahaukkakala

 
Juovahaukkakala ("Paracirrhites arcatus") on haukkakaloihin kuuluva kalalaji. Lajia tavataan indopasifiselta merialueelta.
Koko ja ulkonäkö.
Juovahaukkakala kasvaa useimmiten 9–14 cm pitkäksi. Kalasta on useita värimuotoja muun muassa ruskehtavanpunainen ja tummanruskea muoto. Yhteistä eri muodoille on silmän oleva hevonsenkenää muistuttava oranssi kaari ja kiduskannen alaosan sini-oranssi raidoitus. Juovahaukkakala takaruumiissa kulkee keskiviivan kulkee usein valkoinen tai vaaleanpunainen juova. Selkäevässä on useita sukastupsuja. 
Levinneisyys ja elintavat.
Juovahaukkakalan levinneisyysalue on laaja ja ulottuu Afrikan itärannikolta Japaniin, Australiaan, Havaijilve ja Pitcairnsaarille. Lajin elinympäristöä ovat koralliriutat. Kala liikkuu yksin ja sen ravintoa ovat pienet kalat ja äyriäiset.
Juovahaukkakalaa voidaan pitää akvaarioissa.
Frida Hansen

Frederikke Bolette "Frida" Hansen (s. Petersen 8. maaliskuuta 1855 Stavanger, Norja – 12. maaliskuuta 1931 Oslo, Norja) oli norjalainen tekstiilitaiteilija. Hänen isänsä oli tavaratalo J. A. Köhler &amp; Co:n johtajana. Hän avioitui vuonna 1873 Wilhelm Severin Hansenin kanssa, joka tuli johtajaksi Köhlerille Fridan isän kuoltua 1876. Vuonna 1883 Norjaa koetteli pitkä lama, jolloin Wilhelm Severin Hansen joutui konkurssiin ja kaksi parin kolmesta lapsesta kuoli. Wilhelm Severin Hansen lähti ulkomaille ja Frida alkoi opetella kudontaa.
Vuonna 1892 Hansen muutti Kristianiaan, nykyiseen Osloon, ja sai sieltä pysyvän ateljeen. Hän menestyi siksi hyvin, että pystyi tekemään opintomatkoja muun muassa Pariisiin.
Hansen opetteli perinteistä norjalaista kudontaa mutta sai vaikutteita langoltaan, taidemaalari Carl Sundt-Hansenilta. Hän sai taideopetusta Kitty Kiellandilta ja Johan Bennetteriltä. Hän yhdisti modernia tekniikkaa sekä muun muassa kasvivärjäystä ja perinteistä norjalaista kudontaa. Hän ei kuitenkaan pitäytynyt vanhoissa aiheissa eikä tekniikoissa. Häntä arvosteltiinkin aikanaan siitä, ettei hänen työnsä vastannut kansallista tyyliä, ja sitä pidettiin jopa epänorjalaisena. Hän teki yhteistyötä muun muassa taidemaalari Gerhard Peter Frantz Wilhelm Munthen kanssa. Hänen tyyliään kuvataan muun muassa art nouveauksi.
Hansenin töitä oli esillä muun muassa Pariisin maailmannäyttelyssä 1900. Hänelle myönnettiin vuonna 1915 saavutuksistaan Kuninkaan ansiomitali. Hänen töitään on esillä muun muassa Nasjonalmuseetissa Oslossa, Jugendstilsenteretissä Aalesundissa, Nordiska museetissä Tukholmassa ja Victoria and Albert Museumissa Lontoossa.
Garabil

Garabil () on Paropamisusvuorten reuna-alueeseen kuuluva kumpuileva ylänkö Murgab- ja Amudarjajokien välisellä alueella Turkmenistanin kaakkoisosassa. Sen korkeus on enimmilään 980 metriä.
Kalkkikivestä muodostunut ylänkö laskeutuu loivasti pohjoiseen kohti Karakumin aavikkoa. Etelässä sitä erottaa Murgabin sivujoki Abikaisar. Kasvillisuus koostuu heinäkasveista ja pensaista. Aluetta käytetään laidunmaana.
Antti Laato

Antti Laato (s. 1961) on suomalainen teologi, joka työskentelee Åbo Akademin Vanhan testamentin eksegetiikan ja judaistiikan professorina. Hän toimi Polin-instituutin johtokunnassa vuosina 2021–2024.
Laato toimi Åbo Akademin teologisen tiedekunnan laitoksen johtajana. Vuonna 2015 teologinen tiedekunta yhdistettiin uudeksi humanististen tieteiden, psykologian ja teologian tiedekunnaksi. Laato piti tiedekuntien yhdistymistä hyvänä asiana, koska teologit pääsivät samaan tiedekuntaan uskontotieteilijöiden kanssa ja säilyttivät nimensä osana tiedekuntaa. Hän sai Suomen Akatemian tutkimusrahoitusta vuosiksi 2013–2017 johtamalleen tutkimushankkeelle, joka pyrki syventämään ymmärrystä Aadamista juutalaisuudessa, kristinuskossa ja islamissa. Laato on päätoimittaja Brill-kustantamon sarjalle "Studies on the Children of Abraham" sekä Åbo Akademin yhteyteen perustetun kansainvälisen Raamatun varhaista reseptiohistorian tutkijaverkoston julkaisusarjalle "Studies in the Reception History of the Bible".
Kirjailijana Laato on muun muassa kirjoittamassa viisiosaista Vanhan testamentin selitysraamattua, jonka tarkoitus on esitellä Vanhaa testamenttia suhteessa muinaiseen Lähi-itään ja juutalaisten sekä kristittyjen tulkintoihin. Osien pituus on noin tuhat sivua. Teosta innoitti hänen appensa, professori Jukka Thurénin Uuden testamentin selityssarja. Vanhan testamentin selitysraamatun neljäs osa julkaistiin vuonna 2024.
Laato on Uppsalan yliopiston teologisen tiedekunnan kunniatohtori vuodesta 2004. Akateemisen perinteen mukaisesti hänen kuusikymmenvuotispäivänsä kunniaksi julkaistiin kansainvälinen juhlakirja vuonna 2021 nimeltään "Herald of Good Tidings: Essays on the Bible, Prophecy, and the Hope of Israel in Honour of Antti Laato" (Sheffield: Sheffield Phoenix Press, 2021). Teoksen toimitti hänen kollegansa ja oppilaansa Pekka Lindqvist ja Lotta Valve.
Laaton puoliso Anni Maria Laato on patristiikan tutkija.
Bathyz

Bathyz () on Paropamisusvuorten reuna-alueeseen kuuluva ylänkö Tejen- ja Murgabjokien välisellä alueella Turkmenistanin kaakkoisosassa. Sen korkeus on 600–1 255 metriä.
Ylänkö jakautuu etelän vuoristoiseen osaan sekä pohjoisen mäkiin ja harjuihin. Alueella on myös useita vajoamia, joista suurin on Ýeroýlanduz. Sen pohjalla on suolainen kuuma lähde.
Alueen ilmasto on sen pohjoispuolella sijaitsevaan Karakumin aavikkoon verrattuna kosteampi. Vuotuinen sademäärä on 240 millimetriä. Makean veden lähteitä on vähän.
Kasvillisuus koostuu pääosin heinäkasveista ja pensaista. Ylängöllä kasvaa myös pistaasipuita. Siellä sijaitsee Bathyzin luonnonpuisto.
Babymonster

Babymonster on YG Entertainmentin perustama eteläkorealainen tyttöryhmä. Yhtyeessä on seitsemän jäsentä, jotka ovat Ahyeon, Ruka, Asa, Rora, Rami, Pharita ja Chiquita.
Babymonster julkaisi ensimmäisen singlensä "Batter Up" 27. marraskuuta 2023. Yhtyeessä oli tuolloin kuusi jäsentä, koska Ahyeonin kerrottiin olleen poissa terveyssyistä. Myöhemmin hän liittyi takaisin yhtyeeseen, ja Babymonster julkaisi 1. huhtikuuta 2024 EP:n "Babymons7er". Albumin ennakkojulkaisu single on ”Stuck In The Middle”. Albumi sisältää seitsemän kappaletta, mukaan lukien singlen "Sheesh".
Babymonster julkaisi 1. heinäkuuta 2024 singlen "Forever", joka oli ennakkojulkaisu yhtyeen tulevalle ensimmäiselle täyspitkälle studioalbumille "Drip." "Drip" julkaistiin 1. marraskuuta 2024. Albumi sisältää sisältää yhdeksän kappaletta mukaan lukien kaksi pääsingleä ”Click Clack” ja "Drip", sekä Rukan ja Asan duettokappaleen nimeltä "Woke Up In Tokyo."
Yhtyeen jäsenistä kolme, Ahyeon, Rami ja Rora, ovat eteläkorealaisia, Ruka ja Asa ovat japanilaisia, ja Pharita ja Chiquita ovat thaimaalaisia. Yhtyeen nuorin jäsen Chiquita on syntynyt vuonna 2009 ja vanhin, Ruka, on syntynyt vuonna 2002.
Tammikuussa 2025 yhtye lähti "Hello Monsters" -nimiselle kiertueelle. Etelä-Korean ja Japanin lisäksi kiertueella on kaksi konserttia Yhdysvalloissa. 
Yhtye julkaisi singlen ”Ghost” Toukokuussa 2025.
Ikkuna tulevaisuuteen

Ikkuna tulevaisuuteen on kiertoliittymän taideteos Limingassa Kedonperän Haaransillalla. Teoksen teiden 8, 4 ja 847 risteykseen ovat suunnitelleet Jorma Kostama (Tieliikelaitoksen projektipäällikkö), Laura Soosalu (ympäristöarkkitehti) ja Pirkko Tanska (ympäristösuunnittelija) vuonna 2003.
"Ikkuna tulevaisuuteen" on Limingan niittyjen ladoista, puurakenteisista heinävarastoista vaikutteita saanut rakennelma. Teos koostuu kahdesta erillisestä hirsiseinästä, joiden välistä kulkee hiekkapolku. Seinät on valaistu sisältäpäin pimeinä vuodenaikoina. Ympärillä kasvaa nurmikko. Teos on rikkoontunut monta kertaa, kun autoilla on kaahailtu suoraan ison liikenneympyrän läpi. Teosta on yritetty polttaakin.
Johanna Ringbom

Thyra Elin Johanna Ringbom (s. 12. heinäkuuta 1948 Helsinki) on suomalainen näyttelijä.
Ura.
Johanna Ringbomin vanhemmat olivat filosofian tohtori Nils-Eric Ringbom ja filosofian kandidaatti Elisabeth Söderhjelm. Ringbom näytteli Svenska Teaternissa 1974–1981 ja 1983–1990, Lilla Teaternissa 1981–1983 ja Åbo svenska teaterissa 1990–2004.
Ringbomin vahvoja roolisuorituksia olivat muun muassa Maggie ("Augustidansen"), Kate ("Kiss Me Kate") ja neuroottinen Phyllis ("Feta män i kjol"). Hän näytteli niin ikään Ilonan roolin Hella Wuolijoen tekstiin pohjautuvassa näytelmässä "Kvinnorna på Niskavuori". Ringbom perusti Teater Josefinan vuonna 2000. Siellä hänen roolejaan olivat esimerkiksi Carmencita ("Carmencita Rockefeller") ja Josefina ("Josefina ikväll!").
Ringbom näytteli Anjan roolin Sina Kujansuun ohjaamassa elokuvassa "Joen saartama talo" (1983). Lisäksi hän on näytellyt muutamassa lyhytelokuvassa."
Clickbait (NeonoeNin kappale)

Clickbait () on montenegrolaisen yhtyeen NeonoeNin esittämä kappale, joka julkaistiin 10. marraskuuta 2024. NeonoeN voitti kappaleella Montenegron vuoden 2025 euroviisukarsinnan "Montesong 2024" -kilpailun ja täten sen oli tarkoitus edustaa Montenegroa vuoden 2025 Eurovision laulukilpailussa Baselissa. Yhtye kuitenkin vetäytyi oikeudesta edustaa Montenegroa, kun kävi ilmi, että kappale oli esitetty Euroviisujen sääntöjen vastaisesti ennen 1. syyskuuta 2024. ”Clickbait” oli esitetty vuonna 2023 "Festival Kulture Zabjelo" -festivaalilla.
Von der Leyenin komissio

Von der Leyenin komissio voi viitata seuraaviin Euroopan komissioihin, joita johti Ursula von der Leyen:
Interstate 94

Interstate 94 (I-94) on itä-länsisuuntainen Interstate-tie Yhdysvalloissa Suurten järvien ja Suurten tasankojen alueella. Tien alkupiste on Interstate 90 Billingsissä, Montanassa, ja loppupiste Kanadan rajalla Port Huronissa, Michiganissa, jossa se jatkuu Kanadan puolella Ontarion tienä 402. Se on ainoa itä-länsisuuntainen Interstate, joka päättyy Kanadan rajalle. Tien varrella olevia kaupunkeja ovat mm. Billings, Fargo, Minneapolis, Milwaukee, Chicago ja Detroit.
Von der Leyenin II komissio

Von der Leyenin II komissio on toinen Ursula von der Leyenin johtama Euroopan komissio, joka astui virkaan 1. joulukuuta 2024. Toimikauden on määrä kestää vuoteen 2029 saakka.
Vuoden 2024 europarlamenttivaalien jälkeen Eurooppa-neuvosto esitti Euroopan kansanpuolueen kärkiehdokkaan, Ursula von der Leyenin hyväksymistä toiselle kaudelle Euroopan komission puheenjohtajaksi. Euroopan parlamentti antoi hyväksyntänsä jatkokaudelle 18. heinäkuuta 2024. Von der Leyenin esitettyä ehdokkaansa yksittäisiksi komissaareiksi parlamentti aloitti komissaariehdokkaiden kuulemiset, ja marraskuun lopulla parlamentin täysistunto antoi hyväksyntänsä koko komissiolle.
Peikkometsän Liikuntapäiväkodit

Peikkometsän Liikuntapäiväkodit on suomalainen yksityinen päiväkotiketju, joka tarjoaa liikuntapainotteista varhaiskasvatusta. Ensimmäinen Peikkometsän päiväkoti avattiin Lahden Nastolaan vuonna 2016.
Liiketoiminta.
Toiminta.
Yritys tuottaa varhaiskasvatuspalveluja, joissa painotetaan liikuntaa ja terveellisiä elämäntapoja. Päiväkodeissa toteutetaan varhaiskasvatusta sekä ohjatun liikunnan että omaehtoisen liikkumisen kautta. Varhaiskasvatuksen toteutuksessa noudatetaan valtakunnallista varhaiskasvatussuunnitelmaa. 
Varhaiskasvatushenkilöstö koostuu varhaiskasvatuksen opettajista ja lastenhoitajista varhaiskasvatuslain henkilöstömitoituksen mukaisesti. Päiväkodit tarjoavat varhaiskasvatusta 0-6-vuotiaille lapsille.
Toimipisteet.
Yrityksen ensimmäinen päiväkoti perustettiin Nastolaan vuonna 2016. Vuoteen 2024 mennessä toiminta on laajentunut useille paikkakunnille Uudellamaalla ja Päijät-Hämeessä. Päiväkoteja toimii seuraavissa kaupungeissa: Espoossa, Hyvinkäällä, Järvenpäässä, Lahdessa ja Nurmijärvellä.
Sulo Vuorio

Sulo Henrik Vuorio (20. tammikuuta 1916 Helsinki – 11. heinäkuuta 1953 Helsinki) oli suomalainen jääpalloilija, joka edusti urallaan HJK:ta. Ammattiltaan Vuorio oli upseeri ja toimi jatkosodassa komppanianpäällikkönä.
Sulo Vuorio valmistui ylioppilaaksi Töölön yhteiskoulusta keväälä 1937, jonka jälkeen hän asevelvollisuuden käytyään meni Kadettikouluun vuonna 1939. Hänet ylennettiin vänrikiksi 1939. Välirauhan aikaan hön toimi 13. prikaatissa adjutanttina. Vuonna 1941 hänet ylennettiin luutnantiksi ja toimi käynnistyneessä Jatkosodassa komppanianpäällikkönä Syvärillä Itä-Karjalassa JR 13:ssa vuosina 1942-1944 ja JR 45:ssa vuonna 1944. Hänet ylennettiin kapteeniksi vuonna 1942. Sodan jälkeen hän työskenteli Rajavartioston esikunnassa vuoteen 1946, jolloin hän erosi armeijan palveluksesta. Sen jälkeen hän toimi perustamansa T:mi Kotkan Kiinteistövälityksen toimitusjohtajana. Hän kuoli heinäkuussa 1953 auto-onnettomuudessa.
Sulo Vuorio pelasi jääpalloa ja nousi kaudella 1933 pääsarjassa pelaneeseen HJK:n edustusmiehistöön. Kaudella 1937 ja oli voittamassa seuralleen Suomen mestaruuden ja seuraavana vuonna vielä SM-pronssia. Kaikkiaan hän pelasi kuusi kautta SM-darjassa aina vuoteen 1939.
Saavutuksia.
Jääpallo:
MathWorld

MathWorld on verkossa toimiva palvelu, jossa on matematiikkaan liittyvää aineistoa. Eric W. Weisstein aloitti tieteellisten artikkelien keräämisen high schoolissa ja laittoi muistiinpanonsa jakoon vuonna 1995. Vuodesta 1999 palvelua on ylläpitänyt Wolfram Research, jolloin Weisstein liittyi Wolframille. MathWorldin julkaisuun käytetään Mathematica-ohjelmistoa, jota ennen käytössä oli TeX heinäkuuhun 2005 saakka. 
Oikeuskanne.
CRC Press nosti kanteen Wolframia vastaan vuonna 2000 viitaten Weissteinin aikeeseen julkaista muistiinpanonsa ensyklopediana. Tämän johdosta sivusto oli väliaikaisesti alhaalla. Kanne sovittiin vuonna 2001 ja sivusto palasi Internetiin. Tällä välin oli perustettu PlanetMath-sivusto, jonka lisenssi salli tietojen kopioimisen itselle toisin kuin MathWorldin.
Mario Pizziolo

Mario Pizziolo (7. joulukuuta 1909 Castellammare Adriatico, Teramon maakunta, Italia – 30. huhtikuuta 1990) oli italialainen jalkapalloilija, pelipaikaltaan keskikenttäpelaaja. Hän toimi myös valmentajana.
Pizziolo edusti koko kahdeksanvuotisen ammattilaisuransa Fiorentinaa. Hän pelasi Serie A:ssa 145 ottelua, joissa hän teki kaksi maalia. Hän liittyi Italian A-maajoukkueeseen tammikuussa 1933 ja pelasi joukkueessa 12 ottelua, joissa teki yhden maalin. Hän voitti joukkueen kanssa merkittävimpänä vuoden 1934 maailmanmestaruuden.
Virginio Rosetta

Virginio Rosetta (24. helmikuuta 1902 Vercelli, Piemonte, Vercellin maakunta, Italia – 29. maaliskuuta 1975) oli italialainen jalkapalloilija, pelipaikaltaan oikea laitapuolustaja. Hän toimi myös valmentajana.
Rosetta edusti pelaajana Pro Vercelliä 1919–1923 ja pelasi joukkueessa 40 ottelua, joissa teki kahdeksan maalia. Hän voitti joukkueen kanssa kahdesti Serie A:n. Hän edusti Juventusta uransa lopettamiseen vuoteen 1936 asti ja voitti kuudesti Serie A:n. Hän pelasi joukkueessa 366 ottelua ja teki 20 maalia.
Rosetta liittyi Italian A-maajoukkueeseen elokuussa 1920 ja pelasi joukkueessa 52 ottelua. Hän edusti joukkuetta kesäolympialaisissa vuosina 1920, 1924 ja 1928. Niistä viimeisimmässä joukkue sai pronssia. Joukkue voitti merkittävimpänä vuoden 1934 maailmanmestaruuden.
John Ratcliffe

John Ratcliffe (s. 20. lokakuuta 1965) on yhdysvaltalainen juristi ja poliitikko, jonka Donald Trump on nimennyt Donald Trumpin II hallituksen alaisen Yhdysvaltain keskustiedustelupalvelun eli CIA:n johtajaksi tammikuusta 2025 alkaen. Hän on edustanut Teksasia Yhdysvaltojen edustajainhuoneessa vuosina 2015–2020, ja toimi maan kansallisen tiedustelun johtajana 2020–2021.
Trump yritti nimittää Ratcliffen kansallisen tiedustelun johtajaksi jo vuonna 2019, Ratcliffe kieltäytyi kun hänen ansioluettelostaan paljastui liiottelua. Trump nimitti hänet uudelleen vuonna 2020 sen jälkeen, kun Ratcliffe nousi keskeiseksi puolustajaksi Trumpin ensimmäisessä virkasyytemenettelyssä alahuoneessa. Senaatti vahvisti Ratcliffen valinnan myöhemmin äänin 49-44 puoluerajojen mukaan.
Kansallisen tiedustelujohtajan tehtävästä Ratcliffe selvisi melko. vähillä moitteilla, ja yhtenä harvoista Trumpin ensimmäisen kauden toimijoista sai viran myös toisella kaudella. Osa demokraatiesta on epäillyt Ratcliffen tiedustellujohtajana julkistaneen tiedusteluasiakirjoja valikoidusti sen mukaan, mistä olisi Donald Trumpille poliittista hyötyä.
CIA:n johdossa Ratcliffen odotetaan keskittyvän Kiinan uhkaan ja palaavan koronaviruspandemian syntyyn ja ns. Havannan oireyhtymään.
Mario Genta

Mario Genta (1. maaliskuuta 1912 Torino, Italia – 9. tammikuuta 1993) oli italialainen jalkapalloilija, pelipaikaltaan keskikenttäpelaaja.
Genta edusti merkittävimpänä Genoaa ja Juventusta. Genoan kanssa hän voitti Italian cupin kaudella 1936–1937 ja Juventuksen kanssa Serie A:n kaudella 1932–1933. Hän pelasi urallaan yhteensä 200 liigaottelua ja teki niissä viisi maalia.
Genta liittyi Italian A-maajoukkueeseen maaliskuussa 1939 ja voitti merkittävimpänä vuoden 1938 maailmanmestaruuden, mutta ei pelannut turnauksessa otteluakaan.
Gladiator II

Gladiator II on yhdysvaltalais-brittiläinen elokuva vuodelta 2024. Se on jatko-osa vuoden 2000 elokuvalle "Gladiator". Sen on ohjannut Ridley Scott, joka ohjasi edellisenkin elokuvan. Edellisen elokuvan näyttelijöistä mukana ovat Connie Nielsen ja Derek Jacobi. 
KAVI on luokitellut elokuvan sallituksi yli 16-vuotiaille sen väkivaltaisen ja ahdistavan sisällön takia. 
Näyttelijät.
Lähde: 
Historiallinen tarkkuus.
Tarina sijoittuu 200-luvun Roomaan. Osa elokuvasta seuraa historian tutkijoiden käsityksiä kyseisestä ajasta, mutta osa elokuvassa esitetyn maailman piirteistä ja tapahtumista on kuvitteellisia.
Gladiaattoritaistelut.
Tietokirjailija Pekka Tuomisto toteaa, että oikeasti gladiaattoreita tapettiin tarkoituksella hyvin harvoin. Hän muistuttaa, että arvostettujen ja rahaa tuottavien urheilijoiden tappamisessa ei olisi järkeä.
Meritaistelut.
Yhdessä elokuvan kohtauksista Colosseum täytetään vedellä ja areenalla seilaa kaksi laivaa miehistöineen yrittäen upottaa toisensa. Veteen putoavia gladiaattoreita odottaa parvi nälkäisiä haikaloja.
Todellisuudessakin roomalaiset järjestivät lavastettuja meritaisteluita, joita kutsuttiin nimellä "naumachia". Niitä varten kaivettiin altaita, esimerkiksi Keisari Augustuksen valtakaudella 360 x 550 metrin kokoinen allas. Keisari Claudiuksen kerrotaan järjestäneen Abruzzon maakunnassa sijaitsevalla järvellä meritaistelun, johon osallistui jopa sata alusta. Aikalaiskuvausten mukaan myös Colosseum täytettiin joskus vedellä. Elokuvassa esitettyjä laivojen liikkeitä ei ole pidetty uskottavana. 
Eläinten käyttö.
Todellisuudessakin gladiaattorit joutuivat taistelemaan eläimiä kuten norsuja ja tiikereitä vastaan. Oli eläintaistelijagladiaattoreita, jotka surmasivat vaarallisia eläimiä. Joissakin näytöksissä eläinten annettiin surmata kuolemaantuomittuja vankeja.
Elokuvassa nähdään myös gladiaattori ratsastamassa sarvikuonolla. Sarvikuonoja ei ole tiettävästi koskaan kesytetty ratsastettaviksi. 
Mitään historiallisia merkintöjä ei ole siitä, että naumachia-taisteluissa veteen olisi lisätty haikaloja. 
"Gladiator II":ssä esiintyvistä mutanttipaviaaneista ei ole muuta tietoa kuin tämä elokuva. 
Kahvilakohtaus.
Elokuvassa roomalaisen ylhäisön jäsen istuu kahvilan pöydässä juomassa kahvia ja lukemassa lehteä. Muinaisessa Roomassa ei ollut kahviloita, kahvia, teetä tai paperisia sanomalehtiä. Arkeologian professori Arja Karivieri pitää tätä kohtausta tekijöiden huumorina. 
Ajallinen täsmällisyys.
Tuomiston mukaan "Gladiator II:n" tekijät ovat lukeneet historiansa, mutta ottaneet yksityiskohtien kanssa draamallisia vapauksia. Elokuva sijoittaa oikeita historiallisia henkilöitä vääriin aikoihin. Esimerkiksi "Gladiator II:n" Jugurtha oli historiallinen hahmo, mutta hänet kukistettiin 300 vuotta ennen elokuvan tapahtumia.
Kieli.
Tuomiston mukaan "Gladiator II" vilisee kielivirheitä. Ihmisten nimet ovat Tuomiston mukaan ”täysin poskettomia” ja rakennusten julkisivuissa esiintyvät iskulauseet olivat ”ihan liirumlaarumia”. Eräässä graffitissa kuitenkin lukee ”hyvin kauniilla latinalla” erittäin härski seksuaalinen ilmaus.
Stjørdalin kirkko

Stjørdalin kirkko () on Stjørdalin kunnassa Norjassa sijaitseva kivinen pitkäkirkko vuodelta 2015.
Oldenin kirkko

Oldenin kirkko () on Strynin kunnassa Norjassa sijaitseva puinen pitkäkirkko vuodelta 1934.
Ljosheimin kappeli

Ljosheimin kappeli () on Strynin kunnassa Norjassa sijaitseva kivikirkko vuodelta 1924.
Nordsidan kirkko

Nordsidan kirkko () on Strynin kunnassa Norjassa sijaitseva betonikirkko vuodelta 1973.
Erfjordin kirkko

Erfjordin kirkko () on Suldalin kunnassa Norjassa sijaitseva puinen pitkäkirkko vuodelta 1877.
Suldalin kirkko

Suldalin kirkko () on Suldalin kunnassa Norjassa sijaitseva puinen pitkäkirkko vuodelta 1852.
Nesflatenin kappeli

Nesflatenin kappeli () on Suldalin kunnassa Norjassa sijaitseva puinen pitkäkirkko vuodelta 1853.